Il-membri tal-Core Group tal-MEUSAC illum kellhom iċ-ċans jiltaqgħu għall-ewwel darba mal-Membri Parlamentari Ewropej Maltin li għadhom kif ġew eletti fl-elezzjoni ta’ Mejju li għadda. F’laqgħa ppreseduta mill-Ministru għad-Djalogu Soċjali Helena Dalli, l-MEPs Maltin kellhom iċ-ċans jispjegaw fid-dettall il-ħidma tagħhom fil-Kumitati u d-Delegazzjonijiet Ewroparlamentari. L-MEPs Maltin tkellmu dwar id-diversi setturi li jaħdmu fuqhom, speċjalment dawk li jaffettwaw lill-imsieħba soċjali u s-soċjetà ċivili, fosthom is-suq intern, l-affarijiet tal-konsumaturi, l-impjiegi, l-edukazzjoni, l-ambjent, u l-kompetittività. L-MEPs preżenti għal-laqgħa kienu David Casa, li huwa membru fil-Kumitat dwar l-Impjiegi u l-Affarijiet Soċjali; Dr Alfred Sant, membru fil-Kumitat tal-Affarijiet Ekonomiċi u Monetarji; Marlene Mizzi, membru tal-Kumitat tas-Suq Intern u l-Ħarsien tal-Konsumatur u Viċi President tal-Kumitat tal-Petizzjonijiet; Dr Therese Comodini Cachia, membru tal-Kumitat tal-Affarijiet Legali, u Dr Miriam Dalli, membru tal-Kumitat tal-Ambjent, is-Saħħa Pubblika u s-Sikurezza tal-Ikel. Assenti mil-laqgħa minħabba impenji barra minn Malta kien hemm Dr Roberta Metsola, Viċi President tal-Kumitat tal-Petizzjonjiet u membru tal-Kumitat għal-Libertajiet Ċivili, Ġustizzja u Intern. Il-Kap tal-MEUSAC Dr Vanni Xuereb tkellem dwar ir-rwol importanti li għandu l-MEUSAC biex jiffaċilita l-komunikazzjoni bejn ir-rappreżentanti tas-soċjetà ċivili u l-MEPs Maltin. Min-naħa tagħha l-Ministru għad-Djalogu Soċjali Helena Dalli, li ppresediet il-laqgħa, fissret l-importanza tal-kuntatt kontinwu bejn l-MEPs Maltin u l-Core Group, minħabba li huwa post ideali għad-diskussjoni dwar temi ekonomiċi u soċjali li jolqtu lil ħafna ċittadini Maltin u Għawdxin.